หอการค้า ชี้ ฟุตบอลโลก ทำเงินสะพัดกว่า 7.5 หมื่นล.
หอการค้า เผยเทศกาลบอลโลก 2022 ทำเงินสะพัด กว่า 7.5 หมื่นล้าน เป็นเงินในระบบ 1.8 หมื่นล้าน แต่วงการพนันสุดคึกกว่า 5.7 หมื่นล้าน ธนวรรธน์ ชี้ส่วนตัวเม็ดเงิน 1,600 ล้าน จ่ายค่าลิขสิทธิ์คุ้มค่าในเชิงเศรษฐกิจ
9 พ.ย. 2565

นายธนวรรธน์ พลวิชัย อธิการบดีมหาวิทยาลัยหอการค้าไทยและประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจพฤติกรรมการใช้จ่ายในช่วงการแข่งขันฟุตบอลโลก 2022 ว่า คาดว่าจะมีเงินสะพัด 75,815  ล้านบาท เพิ่มขึ้น 24.2 %   แต่ลดลงเมื่อเทียบกับเทศกาลบอลโลกเมื่อปี 2018 ที่มีเงินสะพัด 76,897 ล้านบาท โดยเป็นวงเงินที่ใช้จ่ายในระบบเศรษฐกิจ เช่น ซื้อสินค้าอุปโภคบริโภค สังสรรค์ ซื้อเครื่องใช้ไฟฟ้า และอุปกรณ์รับสัญญาณ เพียง 18,561 ล้านบาท  อีก 57,253 ล้านบาท อยู่นอกระบบเศรษฐกิจหรือพนันบอล แต่ต่ำกว่าช่วงบอลโลกปี 2018  เนื่องจากสถานการณ์เศรษฐกิจ ซึ่งเฉลี่ยแล้วพบว่าเงินที่ใช้เล่นพนันบอลตลอดการแข่งขันอยู่ที่ 21,580 บาท และใช้เงินเฉลี่ยประมาณ 1,416 บาทต่อนัดที่เล่น
อย่างไรก็ตามขณะนี้ยังต้องผลการประชุมของ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)จะมีการพิจารณาว่าจะนำเม็ดเงิน 1,600ล้านบาทมาซื้อลิขสิทธิ์ฟุตบอลโลก2022ให้กับประชาชนได้รับชมหรือไม่นั้น ซึ่งหากว่ามีการถ่ายทอดสดก็จะทำให้บรรยากาศเทศกาลบอลโลกคึกคักมีการจับจ่ายใช้สอยมากขึ้น เนื่องจากจะมีกระแสติดตามผลบอลโลก ไปทานอาหารนอกบ้าน สังสรรค์ ซื้อเสื้อฟุตบอลมาสวมใส่ รวมไปถึงร้านอาหาร ผับบาร์ ร้านขายอุปกรณ์กีฬา และยังรวมไปถึงสื่อสารมวลชน ยูทูปเบอร์ ที่จะมีการรายงานข่าวสารเกิดการใช้จ่ายในช่วงฟุตบอลโลก  แต่หากไม่มีการถ่ายทอดสดก็จะทำให้เงินหายไปในระบบเศรษฐกิจ 5,000-10,000ล้านบาท“การถ่ายทอดสดจะทำให้มีบรรยากาศคึกคัก มีการสังสรรค์ ทำให้มีเม็ดเงินหมุนเวียนในระบบเศรษฐกิจ 18,561 ล้านบาท สูงกว่าบอลโลกปี 2018  ที่มีเงินสะพัดในระบบ  17,901 ล้านบาท เพิ่มขึ้นในรอบ 5 ปี  ซึ่งน่าจะมีผลช่วยกระตุ้นเศรษฐกิจในไตรมาส 4 ขยายตัว 4-4.5% หรือมีเม็ดเงินสะพัดในช่วงปลายปีนี้ประมาณ 35,000ล้านบาท ส่งผลให้จีดีพีทั้งปีขยายตัวตามเป้าที่ 3-3.5% ”นายธนวรรธน์ กล่าว
นายธนวรรธน์ กล่าวว่า  ส่วนตัวมองว่าเม็ดเงิน1,600 ล้านบาทที่จะต้องจ่ายเพื่อซื้อลิขสิทธิ์มองว่าคุ้มค่าในแง่ของเชิงเศรษฐกิจเพราะเศรษฐกิจเกิดการหมุนเวียนมีเม็ดเงินเกิดขึ้นซึ่งก็จะกลับคืนสู่รัฐบาล  และเป็นการคืนความสุขให้กับประชาชนเช่นเดียวกับโครงการบัตรสวัสดิการแห่งรัฐต่างๆ โครงการคนละครึ่ง ส่งเสริมการท่องเที่ยว  ถ้าถามตนว่าคุ้มค่าหรือไม่ ต้องตอบว่าคุ้มค่าสูง จากสถิติที่ผ่านมายังไม่เคยไม่ถ่ายทอดสดฟุตบอลโลก